Vinadi (tudestg Weinberg (bei Finstermünz)) è in dals lieus pli orientals dal chantun Grischun en Svizra. El fa part da la fracziun Martina da la vischnanca da Valsot en l'Engiadina Bassa.

Num
Il num rumantsch Vinadi è ina translaziun recenta dal tudestg Weinberg. Il num Weinberg na deriva dentant betg da la viticultura anteriura u actuala, mabain igl è ina midada d'etimologia populara da wimberg, che da sia vart va enavos ad in wimi aut tudestg vegl cun la muntada «funtauna».

Culegna
Vinadi consista da be trais chasas: in ustaria, in'anteriura chasa da duana, en la quala i vegn abità ozendi, ed ina chasina pitschna che serva da magasin per l'ustaria.
La lingua uffiziala è il rumantsch en l'idiom vallader.

Traffic
Vinadi è situà vid la via che maina da Tschlin per Martina en direcziun dal Tirol en l'Austria.
A Vinadi sa chatta il spartavias da la via da Samignun che maina exclusivamain sin funs svizzer al territori deliberà da la duana a Samignun. Vinadi sa chatta ca. 6 km davent da Martina e medemamain var 6 km davent da Fuond (Pfunds) en l'Austria.

Archeologia
Il 1997 han ins chattà en ina spunda stippa 300–400 m al nord da Vinadi ina spada da fier che datescha dal temp medieval classic fin tardiv. La spada porta l'inscripziun +NRFNIATEDNIATEDIATEDI+. Fin ussa n'è betg cler tge che quest'inscripziun vul dir, ma tenor la cumparaziun cun autras inscripziuns sin spadas dal medem temp la pon ins interpretar sco furmla magica.

Colliaziuns
Vinadi en il Lexicon istoric retic

Funtaunas